Sähköauto taittaa kilometrin huomattavasti edullisemmin kuin vastaava bensiini- tai dieselauto, kun mittarina on pelkkä kulutus. Ero johtuu verotuksesta. Se harmittaa polttoainekauppiasta.

– Liikenteen polttoaineverotuksen pitäisi olla tasapuolista. Kaikkia pitäisi verottaa samoin laskentaperustein. Näin ei tällä hetkellä tapahdu. Nestepolttoaineiden verotasot ovat huomattavasti korkeammat kuin sähköllä, jota käytetään liikenteessä, huomauttaa energiayhtiö St1:n kehityspäällikkö Mika P.A. Anttonen.

Polttoainekauppiaan verotoivetta ei otettu tuoreeseen hallitusohjelmaan. Sen sijaan sieltä löytyy kirjaus autoveron laskemisesta niin, että se suosii pienipäästöisiä autoja, siis esimerkiksi sähköautoja ja ns. sähköhybrideitä. Hallitusohjelmakirjaus tukee liikenneministeriön vetämän asiantuntijaryhmän toukokuista ehdotusta uusien sähköautojen roimasta verohelpotuksesta. Sillä pantaisiin vauhtia uusien sähköautojen kauppaan.

– Jos mennään nollaveroon, niin veroalennus olisi pari tuhatta euroa (autoa kohden), ynnäilee liikenneneuvos Saara Jääskeläinen liikenne- ja viestintäministeriöstä.

Veroalennuksesta huolimatta sähköauton ja polttomoottoriauton välinen hintaero säilyisi yhä suurena. Esimerkiksi Volkswagen Golfin sähköversio maksaa nyt noin 15 000 euroa enemmän kuin vastaava bensa- tai dieselmalli.

- Liikenteen päästöjen vähentäminen sähköautoilla on ympäristön ja kansantalouden kannalta hyvin kustannustehoton keino. Suomalaisilla liikenteen biopolttoaineilla voidaan päästä selvästi parempiin tuloksiin huomattavasti kustannustehokkaammin ja edullisemmin, St1:n Anttonen huomauttaa.

Sähköauton verohelpotus vaatii lakimuutoksen. Se vie aikaa. Ajatuksena kuitenkin on, että sähköautojen määrä nousisi kymmeniin tuhansiin jo viiden vuoden sisällä. Henkilöautoja huristelee liikenteessä tällä hetkellä noin 2,6 miljoonaa, niistä valtaosa bensiinikäyttöisiä.